ኢትዮጵያ የፀጥታው ምክር ቤት ቋሚ ያልሆነች አባል ሆና ተመረጠች
ሰኔ 21 ቀን 2008 ዓ.ም. በኒውዮርክ በተካሄደው የተባበሩት መንግሥታት ድርጅት (ተመድ) የፀጥታው ምክር ቤት ቋሚ ያልሆኑ አባላት ምርጫ ኢትዮጵያ አባል ሆና ተመረጠች፡፡ ድምፃቸውን ከሰጡ 190 አገሮች መካከል የ185ቱን ድጋፍ አግኝታለች፡፡ኢትዮጵያ ለምርጫው የአፍሪካ ኅብረትን ይሁንታ ባለፈው ጥር ወር ያገኘች ሲሆን፣ ከአፍሪካ ብቸኛ ተወዳዳሪም ነበረች፡፡ ኢትዮጵያ በምክር ቤቱ ከጥር ወር 2009 ዓ.ም. ጀምሮ ለሁለት ዓመታት ታገለግላለች፡፡ኢትዮጵያ ከዚህ በፊትም ሁለት  ጊዜ ቋሚ ያልሆነች የፀጥታው ምክር ቤት አባል ሆና ተመርጣ ነበር፡፡ እ.ኤ.አ. ከ1967 እስከ 1968 በንጉሡ ጊዜና እ.ኤ.አ. ከ1989 እስከ 1990 በደርግ ጊዜ አባል ነበረች፡፡ለሦስተኛ ጊዜ የምትመረጥ ከሆነ ኢትዮጵያ የአፍሪካና በማደግ ላይ ያሉ አገሮችን ጥቅም ለማስከበር እንደምትሠራ የውጭ ጉዳይ ሚኒስትሩ ዶ/ር ቴድሮስ አድሃኖም ከምርጫው በፊት ገልጸው ነበር፡፡ ኢትዮጵያ በደኅንነትና በሰላም ጉዳዮች በተለይም ሽብርተኝነትን ለመዋጋት ያሳየችው ቁርጠኝነት የአፍሪካውያንን ድጋፍ እንዳስገኘ ገልጸዋል፡፡ሪፖርተር ያነጋገራቸው ዲፕሎማሲያዊ ምንጮች እንደገለጹት አሜሪካ፣ እንግሊዝ፣ ፈረንሣይ፣ ጀርመንና ካናዳ ኢትዮጵያ እንድትመረጥ ትልቁን አስተዋጽኦ አድርገዋል፡፡ ኢትዮጵያን ያልመረጡት አምስት አገሮች ኤርትራ፣ ኳታር፣ ግብፅ፣ ሴኔጋልና ሳዑዲ ዓረቢያ መሆናቸውንም ገልጸዋል፡፡ ምንጮቹ ከኤርትራ ውጭ ያሉ አገሮች ጋር ከፍተኛ የዲፕሎማሲ ሥራ መሠራት እንዳለበት ውጤቱ አመላካች እንደሆነም አክለዋል፡፡ ኢትዮጵያ በአባልነት መመረጧ በአካባቢው የደኅንነትና ሰላም አጀንዳዎች ላይ የምትጫወተውን ቁልፍ ሚና እንደሚያጠናክረውም አመልክተዋል፡፡ የኢትዮጵያን ተሰሚነትና ተፅዕኖ ፈጣሪነትም ይበልጥ ያጠናክራል ብለው እንደሚጠብቁ ተናግረዋል፡፡የተመድ የፀጥታው ምክር ቤት አምስት ድምፅን በድምፅ የመሻር መብት (Veto Power) ያላቸው አባላት (አሜሪካ፣ ፈረንሣይ፣ እንግሊዝ፣ ሩሲያና ቻይና) እና አሥር ቋሚ ያልሆኑ አባላት አሉት፡፡ የምክር ቤቱ ውሳኔ በአምስቱ ቋሚ አባላትና በአራት ቋሚ ያልሆኑ አባላት መፅደቅ አለበት፡፡